L 147/112
EL
Επίσημη Εφημερίδα της Ευρωπαϊκής Ένωσης
7.6.2023
(3)
Οι πρόσφατες κοινοποιήσεις που ελήφθησαν μέσω του RASFF καταδεικνύουν την ύπαρξη σοβαρού άμεσου ή έμμεσου κινδύνου για την ανθρώπινη υγεία που προέρχεται από ορισμένα τρόφιμα ή ζωοτροφές.
Επιπλέον, οι επίσημοι έλεγχοι που διενεργήθηκαν από τα κράτη μέλη σε ορισμένα τρόφιμα και ζωοτροφές μη ζωικής προέλευσης κατά το δεύτερο εξάμηνο του 2022 καταδεικνύουν ότι οι κατάλογοι που παρατίθενται στα παραρτήματα I και II του εκτελεστικού κανονισμού (ΕΕ) 2019/1793 θα πρέπει να τροποποιηθούν για την προστασία της ανθρώπινης υγείας στην Ένωση.
(4)
Οι γλυκοπιπεριές (Capsicum annuum) και οι πιπεριές του γένους Capsicum (εκτός από γλυκοπιπεριές) από τη Δομινικανή Δημοκρατία υπόκεινται σε αυξημένο επίπεδο επίσημων ελέγχων και σε ειδικούς όρους κατά την είσοδό τους στην Ένωση από τον Ιανουάριο του 2010, λόγω του κινδύνου επιμόλυνσης από κατάλοιπα φυτοφαρμάκων.
Οι επίσημοι έλεγχοι που διενεργήθηκαν από τα κράτη μέλη δείχνουν ότι υπάρχει βελτίωση όσον αφορά τη συμμόρφωση με τις σχετικές απαιτήσεις που προβλέπονται στη νομοθεσία της Ένωσης.
Από τα αποτελέσματα των ελέγχων αυτών αποδεικνύεται ότι η είσοδος των εν λόγω τροφίμων στην Ένωση δεν συνιστά πλέον σοβαρό κίνδυνο για την ανθρώπινη υγεία.
Κατά συνέπεια, δεν είναι αναγκαίο να εξακολουθήσει να προβλέπεται ότι κάθε φορτίο πρέπει να συνοδεύεται από επίσημο πιστοποιητικό στο οποίο να δηλώνεται ότι όλα τα αποτελέσματα της δειγματοληψίας και της ανάλυσης δείχνουν συμμόρφωση με τον κανονισμό (ΕΚ) αριθ.
396/2005 του Ευρωπαϊκού Κοινοβουλίου και του Συμβουλίου (4).
Ταυτόχρονα, τα κράτη μέλη θα πρέπει να συνεχίσουν να διενεργούν επίσημους ελέγχους για να διασφαλίσουν τη διατήρηση του σημερινού επιπέδου συμμόρφωσης.
Ως εκ τούτου, η καταχώριση για τις γλυκοπιπεριές (Capsicum annuum) και τις πιπεριές του γένους Capsicum (εκτός από γλυκοπιπεριές) στο παράρτημα II σημείο 1 του εκτελεστικού κανονισμού (ΕΕ) 2019/1793 θα πρέπει να διαγραφεί και να μεταφερθεί στο παράρτημα I του εν λόγω εκτελεστικού κανονισμού, με τη συχνότητα των ελέγχων ταυτότητας και των φυσικών ελέγχων να διατηρείται στο 50 % των φορτίων που εισέρχονται στην Ένωση.
(5)
Όσον αφορά φορτία γλυκοπιπεριάς (Capsicum annuum), πιπεριάς του γένους Capsicum (εκτός από γλυκοπιπεριές) και πορτοκαλιών από την Αίγυπτο, κατά τη διάρκεια επίσημων ελέγχων που διενεργήθηκαν από τα κράτη μέλη σύμφωνα με τα άρθρα 5 και 6 του εκτελεστικού κανονισμού (ΕΕ) 2019/1793 διαπιστώθηκε υψηλό ποσοστό μη συμμόρφωσης με τις σχετικές απαιτήσεις που προβλέπονται στην ενωσιακή νομοθεσία όσον αφορά την επιμόλυνση από κατάλοιπα φυτοφαρμάκων.
Ως εκ τούτου, είναι σκόπιμο να αυξηθεί στο 30 % η συχνότητα των ελέγχων ταυτότητας και των φυσικών ελέγχων που πρέπει να διενεργούνται στα εν λόγω φορτία που εισέρχονται στην Ένωση.
(6)
Όσον αφορά τα φορτία ανόνας φολιδωτής/μήλων cannelle (Annona squamosa) από την Αίγυπτο, τα στοιχεία που προκύπτουν από τις κοινοποιήσεις που ελήφθησαν μέσω του RASFF και οι πληροφορίες σχετικά με τους επίσημους ελέγχους που διενεργήθηκαν από τα κράτη μέλη καταδεικνύουν την εμφάνιση νέων κινδύνων για την ανθρώπινη υγεία λόγω πιθανής επιμόλυνσης από κατάλοιπα φυτοφαρμάκων.
Ως εκ τούτου, είναι αναγκαίο να απαιτείται αυξημένο επίπεδο επίσημων ελέγχων κατά την είσοδο του εν λόγω εμπορεύματος από την Αίγυπτο.
Επομένως, το εμπόρευμα αυτό θα πρέπει να συμπεριληφθεί στο παράρτημα I του εκτελεστικού κανονισμού (ΕΕ) 2019/1793, με τη συχνότητα των ελέγχων ταυτότητας και των φυσικών ελέγχων να ορίζεται στο 20 % των φορτίων που εισέρχονται στην Ένωση.
(7)
Οι αραχίδες και τα προϊόντα που παράγονται από αραχίδες από την Γκάμπια υπόκεινται σε αυξημένο επίπεδο επίσημων ελέγχων και σε ειδικούς όρους κατά την είσοδό τους στην Ένωση από τον Ιανουάριο του 2019 λόγω του κινδύνου επιμόλυνσης από αφλατοξίνες.
Δεν έχουν πραγματοποιηθεί εισαγωγές των εν λόγω εμπορευμάτων στην Ένωση εδώ και περισσότερα από τρία έτη.
Ως εκ τούτου, η καταχώριση για τις αραχίδες και τα προϊόντα που παράγονται από αραχίδες από την Γκάμπια στο παράρτημα II σημείο 1 του εκτελεστικού κανονισμού (ΕΕ) 2019/1793 θα πρέπει να διαγραφεί και να μεταφερθεί στο παράρτημα I του εν λόγω εκτελεστικού κανονισμού, με τη συχνότητα των ελέγχων ταυτότητας και των φυσικών ελέγχων να ορίζεται στο 50 % των φορτίων που εισέρχονται στην Ένωση.
Τα κράτη μέλη θα πρέπει να συνεχίσουν να διενεργούν επίσημους ελέγχους για να διασφαλίσουν ότι, μετά την άρση των ειδικών όρων, όταν αρχίσουν ενδεχομένως εκ νέου οι εμπορικές συναλλαγές, τα εν λόγω εμπορεύματα που εισέρχονται στην Ένωση συμμορφώνονται με τις σχετικές απαιτήσεις που προβλέπονται στη νομοθεσία της Ένωσης όσον αφορά την επιμόλυνση από αφλατοξίνες.
(8)
Όσον αφορά τα φορτία Moringa (Moringa oleifera) από την Ινδία, κατά τη διάρκεια επίσημων ελέγχων που διενεργήθηκαν από τα κράτη μέλη σύμφωνα με τα άρθρα 5 και 6 του εκτελεστικού κανονισμού (ΕΕ) 2019/1793 διαπιστώθηκε υψηλό ποσοστό μη συμμόρφωσης με τις σχετικές απαιτήσεις που προβλέπονται στην ενωσιακή νομοθεσία όσον αφορά την επιμόλυνση από κατάλοιπα φυτοφαρμάκων.
Ως εκ τούτου, είναι σκόπιμο να αυξηθεί στο 20 % η συχνότητα των ελέγχων ταυτότητας και των φυσικών ελέγχων που πρέπει να διενεργούνται στα εν λόγω φορτία που εισέρχονται στην Ένωση.
(4) Κανονισμός (ΕΚ) αριθ.
396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ.
1).